**Тайлбари бэшэг**

Түрэлхи хэлэн дээрэнь үхибүүдые саадта hургаха, хүмүүжүүлхэ гээшэ ехэхэн удха шанартай.

Ушарынь юуб гэхэдэ, багахан үхибүүн эхынгээ, гэртэхинэйнгээ, багашуулай, хүршэ айлай хүнүүдэй хөөрэлдэхые дуулажа, шагнажа, hажаалдажа, хэлэжэ hурадаг. Тон түрүүн тэдэнэр гэртэхинэйнгээ, багашуулай, хүршэ айлай хүнүүдэй хөөрэлдэхые дуулажа, шагнажа, хэлэндэ ородог. Хэлэндэ ороходоо, тэдэнэр юумэ эдихэ, ууха, наадахада хэрэглэгдэдэг үгэнүүдтэ hурадаг. Тиигэhээр саашань гэр бүлын байдалай, газаа үйлсэдэ хэрэглэгдэдэг үгэнүүдые мэдэхэ болодог.

Хэлэлгэ хүгжөөлгэ хадаа үхибүүдэй үгэ хэлые баяжуулха, тэдэнэй ухаан бодолые хүгжөөхэ, хүн зоной ажабайдал, байгаалиин үзэгдэл тухай ойлгосо мэдэсыень улам үргэдхэхэ, эли тодо болгожо үгэхэ гэhэн зорилготой ха юм. Хэлэлгэ хүгжөөлгын хэшээлнүүдтэ тоололго, бүридхэлгэ, жороо үгэнүүд, оньhон үгэнүүд, таабаринууд, шүлэгүүд, онтохонууд, рассказууд г.м. материалнууд хэрэглэгдэхэ болоно.

Дүрбэ, табан наhатай үхибүүдэй хэлэлгэ хүгжөөлгын тула багшын урда иимэ зорилгонууд табигдана:

1. Yхибүүд саадта ерэхэдээ, нютаг хэлэн дээрээ хөөрэлдэдэг байдагынь мэдээжэ. Тиимэhээ тэдэниие түрүүшын үдэрhөө литературна үгэнүүдтэй танилсуулха тон шухала.
2. Yхибүүдэй үгын баялигые үргэдхэхын тула шэнэ үгэнүүдтэ тон ехэ анхарал табигдаха болоно. Шэнэ үгэнүүдтэй танилсуулхын тула шадаал hаа юумэнүүдые гү, али зурагуудые харуулхаяа оролдохо хэрэгтэй.
3. Багшын асуудалда үхибүүд харюу үгэжэ hураха ёhотой.
4. Yхибүүд багшын уншажа үгэхэдэ, анхаралтайгаар шагнаха, ойлгоhоноо шадахыса хөөрэжэ hураха болоно.
5. Дүрбэ, табан наhатай үхибүүд зохид шүлэгүүдые сээжэлдэхэ болоно. Багша өөрынгөө үзэмжөөр сээжэлдүүлхэ, шүлэгөө шэлэн абаха болоно.
6. Ямаршье текст уншажа үгэхынгөө урда үхибүүдтэ ямар үгэнүүд ойлгогдохогүйб гэжэ элирүүлхэ хэрэгтэй. Хүүгэдтэ тэдэ үгэнүүдэй (нютагай диалектдэ үгы гү, али бии аад, ондоо удхатай) удхые ойлгуулжа үгэхэ.

Гурба – дүрбэн наhатай үхибүүд саадта ерэхэдээ, элдэб янзын бэлэдхэлтэй байдаг. Тэдэнэр нютагайнгаа хэлэн (диалект) дээрэ өөр хоорондоо хөөрэлдэжэ шадаха, хүнэй хэлэhэниие ойлгохо, асуудалда харюу үгэхэ шадабаритай болоhон байдаг. Зарим үхибүүд бэлэдхэл (хүгжэлтэ) hайнтай ерэдэг: зурагтай элдэб янзын номуудые, илангаяа кино ба телевизор хараха дуратай, түрэлхидэйнгөө хөөрөөнhөө элдэб юумэ ойлгожо абаhан байдаг.

Гэбэшье, зарим үхибүүд бэлэдхэл муутай ерэдэг, илангаяа hанал бодолоо дамжуулан хэлэхэдээ ядалдадаг, хүнэй асуудалда харюу үгэжэ шададаггүй гэхэ мэтэ. Ушар тиимэhээ багша бэлэдхэл багатай үхибүүдтэ онсо анхарал табиха. Yшөө тиихэдэ 4-5 наhатай зарим үхибүүд олон хүнэй (үхибүүдэй) дунда үгэ хэлэжэ үгэдэггүй аад, гансаараа байхадаа, үетэнhөө дутуугуй хэлэдэг. Тиимэhээ үхибүүдтэ анхарал табижа, тэдэнэртэй индивидуальна хүдэлмэри ябуулха болоно.

Хэлэлгэ хүгжөөлгэ үхибүүдэй ухаан бодолой хүгжэлтэтэй тон нягта холбоотой байдаг. Хамагай түрүүндэ үхибүүд нюдөөрөө хараhан, мэдэхэ юумэн тухайдаа мэдүүлэл зохёожо hураха, hүүлээрнь 2-3 мэдүүлэлhээ бүридэhэн, хоорондоо холбоотой рассказхан зохёохо дүршэлтэй болохо. Холбоо хэлэлгэ хүгжөөхын тула зурагуудые олоор хэрэглэхэ хэрэгтэй. Зураг соохи юумэнүүдые, байгаалиин гоё байдалые, хүниие тойроод байhан юумэнүүдые анхаралтайгаар хадуужа абаха дадал олгуулха тон шухала. Тиихэдэ уншажа үгэхэдэ, тэрэнэй удхые үхибүүд өөрынгөө үгөөр хөөрэжэ шадаха дадал абаха болоно. Холбоотой хэлэлгэ хүгжөөхын тула түбхын түрүүндэ мэдүүлэл зохёолгожо hургаха. Мэдүүлэл зэхёолгын хүдэлмэри нягта гуримтайгаар ябуулагдаха ёhотой. Хэлэлгэ хүгжөөлгын түрүүшын хэшээлнүүдhээ эхилжэ, хүнгэхэн 2-3 үгэhөө бүридэhэн мэдүүлэл зохёолгохо. Жэшээнь, «Бидэ нааданабди. Yхибүүд дуу дуулана. Галя гоё платитай» г.м. Һүүлээрнь хоорондоо удхаараа холбоотой 2-3 мэдүүлэлhээ бүридэhэн рассказ зохёолгожо hургаха. Жэшээнь, «Манай саад гоё. Олон сонхотой. Гоё сэсэгүүд бии.» Хэдэн занятиин hүүлээр үхибүүдэй рассказ зохёолго 3-4, 4-5 мэдүүлэлнүүдhээ бүридэhэн байха болоно. Рассказ зохёолгожо hургахын тула хамагай түрүүндэ сюжетнэ зураг бултандань харуулаад, коллективнэ рассказ зохёохо хэрэгтэй. Иимэ хүдэлмэри хэдэн хэшээлдэ ябуулhанай hүүлээр тус тустань рассказ зохёолгохо.

Рассказ зохёолгожо hургахын тула иимэрхүү харуулан ойлгуулха пособинуудые хэрэглэжэ болохо. Жэшээнь:

1. натуральна предмедүүд (элдэб ургамалнууд, огородой эдеэн, нааданхайнууд, амhартанууд г.м.);
2. элдэб юумэнүүдые ба үйлэ харуулhан зурагууд (элдэб техникэ, адуу мал, ан гүрөөhэд, шубууд, гэр байранууд, модонууд, хада ууланууд, жэмэсүүд г.м.);
3. хэдэн юумэнүүдые харуулhан зурагууд-плакадууд (гэрэй амитад, хубсаhа хунар, гэр бүлэ, аяга шанага, үхибүүдэй нааданхайнууд г.м. );
4. үйлэ харуулhан зурагууд-плакадууд (нохой хусана, гүйжэ ябана, самолёт ниидэнэ, морин гүйнэ, үнеэн хэбтэнэ, хүбүүд барилдана г.м.);
5. сюжетнэ зурагууд («Манай саад», «Манай нааданхай», «Гэр бүлэ», «Манай нютаг» г.м.);
6. үхибүүдэй наадажа байhан зурагууд (футбол наадалга, лабтаа наадалга, бүмбэгэ сохилго г.м.);
7. пейзаж харуулhан зурагууд (Байгал далай, Сэлэнгэ мүрэн, Санан уула, уhанай эрьедэ, ой соо г.м.);

Сюжетнэ болон предметнэ зурагууд ехэнүүд (бүхы группада харуулха) ба баганууд (стол дээрэ табяад хараха) байха ёhотой. Жэшээнь, «Гэр бүлэ» гэжэ зураг хараад, иимэрхүү рассказ зохёожо болохо: « Энэ гэр бүлэ. Аба газетэ уншана. Эжы юумэ машинаар оёно. Хүгшэн эжы нооhо ээрэнэ. Ехэ басаганиинь гэрэйнгээ даабари дүүргэнэ. Дунда хүбүүниинь зураг зурана.Бага хүбүүниинь нааданхайнуудаар наадажа hууна».

Дүрбэ-табатай үхибүүд яhала олон юумэ ойлгоhон байдаг. Энэ ушар ойлгосотой: радио шагнана, телевизор, кино болон зурагтай номуудые харана, эжы абынгаа, аха эгэшынгээ болон бэшэшье хүнүүдэй хөөрөөе хадуун абана ха юм. Ушар тиимэhээ үхибүүдтэ ганса удхыень ойлгуулаад үнгэрхэ бэшэ, харин багшын хүдэлмэри хэшээл бүхэндэ ябуулха тон шухала. Жэшээнь, «Сэсэн хүбүүн» гэжэ онтохоной удхатай танилсуулхадаа, иимэрхүү багшын хүдэлмэри ябуулжа боломоор: хүн бүхэн бага наhанhаа юумэн бүхэндэ анхаралтайгаар, хёрхоор хандадаг боложо hураха хэрэгтэй.

Багшын хүдэлмэри ябуулхада шүлэгүүд, арадай оньhон үгэнүүд тон мэргэнээр hургаал заабари зааhан байдаг тула үхибүүдые хүмүүжүүлхэ хэрэгтэ айхабтар ехэ удха шанартай, зүгөөр тэдэнэй удхые бишыхан үхибүүдтэ зүбөөр ойлгуулха хэрэгтэй. Тэрэмнай хүнгэн хэрэг бэшэ.

Хэлэлгэ хүгжөөлгын хэшээлнүүдтэ үхибүүд багшын хэлэжэ үгэхэдэ, богонихон шүлэг, таабари, оньhон үгэ ба дуунуудые сээжэлдэн абаха болоно. Энэ хүдэлмэри илангаяа шэнэ үгэнүүдые ойлгожо абахадань, үхибүүдэй ухаан бодолые хүдэлгэхэдэнь угаа ехэ туhатай байдаг. Yшөө тиихэдэ үхибүүд түрэлхи хэлэнэйнгээ гоё hайханиие, ульгам нугархайе ойлгожо абадаг.

Хэлэлгэ хүгжөөлгын хэшээлнүүдтэ техническэ хэрэгсэлнүүдые (магнитофон, электрофон г.м.) хэрэглэхэ гэhэн эрилтэ багшын урда табигдана. Зарим шүлэгүүдые, дуунуудые магнитна лентэ дээрэ буулгажа бэшээд, үхибүүдтэ шагнуулхаа багша бүхэн оролдохо хэрэгтэй.

Программа соо оруулагдаhан материалнууд удхынгаа талаар 3, 4, 5 наhатай үхибүүдтэ таарамжатай.

**Буряад хэлэнэй абяануудые үхибүүдтэ**

**зүбөөр ойлгуулха зарим асуудалнууд.**

**Түрэлхи хэлэнэй хүшэр абяанууд.**

Буряад хэлэнэй абяанууд аялган, хашалган гэжэ илгардаг. Буряад хэлэндэ түргэн, удаан аялганууд бии. Мүн дифтонгнууд бии. Түргэн, удаан аялганууд үгэнүүдэй удхые илгадаг: хана – хаана, боро – бороо, үдэ – үүдэн, ула – уула, дэрэ – дээрэ г.м. Зарим үгэдэ дифтонгнуудые үгүүлхэнь хүшэр байдаг: дэлхэй – дэлхээ, мэлхэй – мэлхээ, эй – ээ худхадаг. Дэгэлэй заха – дэгэлээ асара. -уй, -үй дифтонгнууд хоёр янзаар үгүүлэгдэдэг, хэлэгдэдэг: харгы – харгуй, дугы – дугуй, зүгы – зүгүй.

Буряад хэлэнэй алфавит дотор 12 аялган үзэг бии. Мүн богони и /й/ гэжэ хахад аялган гэжэ байха. Yшөө тиихэдэ 15 удаан аялганууд, дифтонгнууд бии.

Хашалганууд. Буряад хэлэнэй зарим хашалган абяанууд хүшэр юм. Жэшээлхэдэ: Буряад хэлэнэй зарим хашалган абяанууд хүшэр юм. Жэшээлхэдэ: б гэхэдэ, агаар уралда хаагдана. С /сэ/, ш /шэ/ гэхэдэ агаар хэлэн болон тангалайда хаагдан, уйтахан забhараар гарадаг.

Жэшээнь: бииб, байнаб, ошобоб

саhан, сэсэг, сэрэг

шара, шэрэ, тэрэшни, энэшни г.м.

Б, в, г, д, ж, з, л, р хашалгануудые үгүүлхэдэ, шууяатайгаар дуулдадаг.

Бата, ерэбэ, гар, даха, жаргал, зориг, лонхо, Дугар г.м.

Мүн тиихэдэ шууяатяйгаар үгүүлэгдэдэг абяанууд бии: п, с, т, х, ш.

Хашалганууд хонгёо, бүдэхи гэжэ илгагдадаг. Хонгёо хашалганууд: б, в, г, д, ж, з, л, м, н, р.

Бүдэхи хашалганууд: к, п, с, т, ф, х, ч, ш, щ.

Зарим хонгёо хашалганууд бүдэхи паартай байдаг: б – п, в – ф, г – к, д – т, ш – щ, з – с.

Бүдэхи пааргүй, гансал хонгёо абяанууд: л, м, н, р, й. Хонгёо пааргүй, гансал бүдэхи абяанууд гэхэдэ: х, ц, ч.

Yгын дунда, хонгёо хашалганууд бүдэхеэр дуулдадаг:

адха, шагта, хабхаг, шүрэб, колхохоз.

Эдэ үгэнүүдтэ д, г, б, з хонгёо хашалганууд бүдэхи боложо, т, к, п, с хашалгануудта дүтэрхы болодог.

Хашалганууд хатуу, зөөлэн гэжэ илгардаг. Буряад хэлэндэ з, с, ж, ш абяанууд хату байдаг: зиитэгээр, сиидэм, жиипагар, шиидам. Эдэ үгэнүүдтэ ии бэшэгдэбэшье, ы аялган үгүүлэгдэдэг.

Буряад хэлэнэй алфавидта 21 хашалган үзэг бии. Тэдэнэй зургааниинь гол түлэб абтаhан үгэдэ хэрэглэгдэдэг: в, к, ф, ч, ц, щ.

Yгын үе. Yгэ хэлэхэдэмнай, агаар гансата бэшэ, харин заахан түлхисэнүүдээр гарадаг. Yгын хэлэгдэхэдэ, хэды тиимэ түлхисэ хэгдэнэб, тэдыл үенүүдтэ үгэ хубаардаг. Жэшээлхэдэ, баатар, баяр, багша, багашуул г.м.

Нэгэ шүлэгhөө жэшээнүүдые харая:

СЭСЭГХЭН

Һэрюухэн hэбшээндэ

Хэзээдэш сэнгүүл!

Зунай саг дулаахан

Зугаалхада хүхюул!

Талымнай дорюухан

Таряа харыш!

Арюухан, халуухан

Абяае шагныш!..

Ч.Цыдендамбаев.

**Буряад үгэнүүдые зүбөөр үгүүлхэ дүримүүд.**

Литературна хэлэндэ байhан үгэнүүдые зүбөөр үгүүлхэ дүримүүд гэжэ байдаг. Тэдэ дүримүүдые орфоэпи гэжэ нэрлэдэг.

Манай буряад хэлэндэ алайрай, боохоной, баргажанай, сартуул –сонгоолой г.м. олон нютаг хэлэнүүд бии.

Нютаг хэлэнүүдтэ олон үгэнүүд ондо ондоогоор үгүүлэгдэдэг: уhан, оhон, осо, уса; hальхин, hальтин, hальсин, hальшан г.м.

Абяанай илгаа

1. Буряад хэлэнэй литературна үгүүлбэри хориин диалект дээрэ үндэhэлнэ. Тиимэhээ жэшээлхэдэ, оhон, осо, уса гэхэгүй, харин уhан гэхэ.

2. Yгын зохилдолой илгаа. Мүн морьни, хадайн гэхэгүй, харин мориной, хадын гэхэ хэрэгтэй.

3. Yгэнүүдэй удхын илгаа.

Үгэ – хүүр

Сонхо – шэл – шагаабари

Хахад – хагас – утархай – халтагай г.м.

Литературна хэлэндэ үгэ, сонхо, хахад гэдэг.

Yгэ сохи аялгануудые зүбөөр үгүүлхэ дүримүүд:

1. Тодо бэшэ түргэн аялгантай үгэнүүд

Бэшэхэдээ хэлэхэдээ

Ошоно ошно

Ерэнэ ернэ

Ошоhон ошhон

Ерэтэр ертэр

Нэгэдэхи нэгэдхи г.м.

2. Y, үү, үй аялгануудай удаа ээ, өө хоёрой алинииньшье үгүүлжэ болохо: бэшэхэдээ хэлэхэдээ

бүдөөр бүдөөр, бүдээр

үзөөд үзөөд, үзээд

үйhөөр үйhөөр, үйhээр

үүдээр үүдээр, үүдөөр

Хашалгануудые зүбөөр үгүүлэлгэ:

Бэшэхэдээ хэлэхэдээ

Зангилаа заньдилаа

Ангир аньгир

Хонгёо хоньгёо

Булгюулха бульдюулха

Сэлгеэ сэльдеэ

Ябахадань ябахадан, ябахадань

Хоёрынь хоёрын, хоёрынь

Эхэнь эхэн, эхэнь

Yбhэн үвhэн, үвьhэн

Эхэмнай эхэмнэй, эхэмнай

мүнөөдэр мүнөө үдэр

үхибүүд үхи хүбүүд

ерээгүй ерээ үгы

2. Буряад хэлэнэй хүшэр абяануудые, үгэнүүдые зүбөөр ойлгуулха, hургаха асуудалнууд:

Саадай программын үндэhөөр hарада 1-2 (жэл соогоо 15 заняти) хэлэнэй абяануудые, үгэнүүдые зүбөөр ойлгуулха хүдэлмэри үнгэргэгдэхэ ёhотой.

1. Түргэн, удаан аялгануудтай үгэнүүдые хэлүүлхэ:

Манай аба ерээ. Гэрэй хана.

Би ном абааб. Хаана ошообши?

Гуталай ула.

Урда уула.

Боро морин. Шубуунай үдэн

Бороо оробо. Yүдэнэй барюул.

2. Хашалгануудтай үгэнүүдые нэрлүүлхэ, хэлүүлхэ.

Аша –ашаа, хаша – хашаа, саашаа – наашаа, шаша – шашаа

Аха, эхэ,хэхэ, сэхэ, эшэ, шана, шэнэ.

Манай аха ерээ. Һүхын эшэ. Сай шана. Шэнэ ном.

Энэ шара шэрэ. Энэ хара шэрэ.

Саша, Маша.

3. Һара, hамар, саhан, тоhон, нэрhэн, нарhан, наhан.

Һасаран hамар асараа.

Доржо шэнэ hамтай.

Һамаар hамнаа.

4. Багша, бэшэг, бэрхэ,бэхэ, Бадма, Балдан, хабар, шабар.

Бадма бэшэбэ. Багша шалгаба. Багша магтаба.

Yхибүүдэй хөөрэлгэ, хэлэлгыень

үгэнүүдээр баяжуулга, хэлэлгэ хүгжөөлгэ.

Байгаалитай танилсуулангаа, үхибүүдэй хэлэлгэ хүгжөөхэ хэрэгтэй.

1) тиихэдээ үхибүүдтэ тон дүтын мэдэхэ юумэнhээнь эхилхэ, тэдээндэ шэнэ юумэ ойлгуулха. Yхибүүдэй саадай хорой соо ургадаг ургамалнуудые: олон янзын сэсэгүүд, модонууд гэхэ мэтын ургамалнуудые, тэдэнэй хубилалтануудые элирүүлхэ.

Жэшээлхэдэ: Yхэр нюдэн хабар набшаhалаад, сагаан сэсэгүүдтэй болодог. Тэдэ сэсэгүүдэйнь унахада, ногоон үнгэтэй монсогорхонууд эдеэн бии болодог.

2) 4-5-6 наhатай үхибүүд юумэнэй ехэ багые, томо жэжые, үнгые, мэдэхэ болодог: нааданхайнууд, хубсаhан, сэсэг, эдихэ юумэн.

3) Энэ наhанай үхибүүд хэнэй ямар ажал хэдэгые мэдэхэ болохо ёhотой. Жэшээнь, үхибүүдтэй ажалладаг хүмүүжүүлэгшэ, врач, повар, г.м. зон юу хэдэг бэ гэжэ мэдэхэ болгохо хэрэгтэй. Мүн түрэлхидэйнгээ хаана, ямар ажал хэдэгые мэдэхэ болгохо.

Багшанар hургуулида ном заадаг, наймаашад магазинда хилээмэ, сахар гэхэ мэтые худалдадаг гэхэ мэтээр ойлгуулха.

4) Ниитын ажабайдал. Ажал хүдэлмэри хэдэг зон тухай, тэдэнэй юу хэжэ байhые хэлэхэ. Дулмымнай эжы ехээр hү hаадаг, Доржымнай абань огородой эдеэ hайнаар ургуулаа г.м.

Шэнэ жэлэй, февралиин 23, мартын 8, майн нэгэнэй hайндэрнүүдые хүхюунээр угтаха, эдээндэ зорюулагдаhан бэлэдхэлэй хүдэлмэринүүд үргэнөөр ябуулагдаха ёhотой. Эдэ бүхы хүдэлмэринүүд болбосоруулхы, хүмүүжүүлхы удхатайгаар үнгэргэгдэхэ ёhотой.

5) Саадай багша үхибүүдтэ элдэб янзын hонин ном уншахадаа, хөөрэлдөө эмхидхэхэдээ, үхибүүдтэ ойлгосотойгоор, яаралгүйгөөр уншаха, хөөрэхэ. Yсөөн үгэнүүдтэйгөөр мэдүүлэлнүүдээ зохёохо. Абяануудые, үгэнүүдые зүбөөр, тодоор нэрлэхэ.

6) Yхибүүд богонихон онтохонуудта дуратай байдаг. Онтохонуудые уншахадаа, хөөрэлдэхэдөө, hонирхолтойгоор үнгэргэхэ. Онтохоной удхые үхибүүдээр хөөрүүлхэ. Тиигэхэдээ үгэнүүдые, мэдүүлэлнүүдые зүбөөр нэрлүүлхэ хэлүүлхэ шухала.

7) Мүн богонихон дуунуудые, шүлэгүүдые үхибүүдтэ сээжэлдүүлхэ хэрэгтэй. Тиихэдээ ойлгогдохогүй үгэнүүдынь тайлбарилха.

8) Уран зохёолшодой үхибүүдтэ зорюулжа бэшэhэн рассказ, басни, шүлэг, дуу гэхэ мэтые уран гоёор уншажа, тэдэниие hонирхуулха. Тиихэдээ зохёолой удхые зүбөөр ойлгуулха. Ойлгогдохогүй үгэнүүдэй дайралдаа hаань, хэлэжэ үгэхэ хэрэгтэй.

Уншаhан зохёолойнгоо удхаар хөөрэлдөө эмхидхэхэдээ, үхибүүдтэ асуудал табижа, зүбөөр харюусахые оролдохо шухала.

9) Yхибүүдтэ шэнэ юумэ ойлгуулхын тула экскурси эмхидхэхэдээ, тусхай түсэбэй, зорилгын ёhоор үнгэргэхэ.

Yхибүүд экскурсида ябахадаа, шэнэ юумэ ойлгодог, тэдэнэр юумэ ажаглажа, зэргэлүүлжэ hурадаг.

4-5 наhатай үхибүүд яhала юумэ ойлгодог, олон үгэнүүдые мэдэхэ, өөhэд хоорондоо хөөрэлдэжэ шадаха болоhон байдаг.

Ямарнууд темэдэ экскурси эмхидхэхэб гэхэдэ: hонин кино харалга, саадта, огородто, магазинда, голой эрьедэ, ойдо ошолго г.м.

Хэрбээ экскурсии зүбөөр эмхидхээ hаа, үхибүүд шэнэ юумэ ойлгожо абаха, үгэнүүдынь баян болохо зэргэтэй. Ямар шэнэ үгэ дуулаhыень саадтаа ерээд үхибүүдтэй хөөрэлдэхэ.

Yхибүүдэй хэлэлгэ баян, олон үгэтэй болгохо шухала. Тиихэдээ үхибүүдтэ тон хэрэгтэй үгэнүүдые, найруулгануудые үгэхэ:

Юумэнэй нэрэнүүд: наран, hара, мүшэн, тэнгэри, газар, гол, горхон, тала, сэсэг, ногоон, үбhэн, ой, модон, шулуун, аадар, бороо, hалхин, саhан, телевизор, стол, стул, диван, орон, шэрдэг, хүнжэл, самса, үмдэн, дэгэл, гутал, аяга, шанага, халбага, мяхан, сай, шүлэн, тоhон, каша, хилээмэн г.м.

Тэмдэгэй нэрэнүүд: сагаан, хара, хүхэ, ногоон, улаан, ягаан, шара, хүрин, боро, hайн, hайхан, муу, муухай, улаан – улааншаг, ногоон – ногообтор, уб улаан, шад улаан, хүб хүхэ, сэнхир хүхэ г.м.

Тоогой нэрэ: нэгэн, хоёр, гурба, дүрбэ, таба зургаа, нэгэдэхи, хоёрдохи, гурбадахи г.м.

Түлөөнэй нэрэ: би, бидэ, ши, тэрэ, тэдэ, тэдэнэр, эдэ, эдэнэр, таанар, булта, баран, барандаа, энэмнай, тэрэмнай, тэдэмнай, бидэтнай г.м.

Глагол: ерэхэ, ошохо, унтаха, эдихэ, ууха, уншаха, бэшэхэ, шагнаха, хөөрэхэ, хүхихэ, наадаха, дуулаха, зугаалха, гүйхэ, харайха, hүрэхэ, хадаха, шэрдэхэ, хэлэхэ, шэлэхэ, бэдэрхэ, hууха.

**Багашуулай группа**

Хоердохи багашуулай группада буряад хэлэнэй занятинууд неделидээ 2 дахин үнгэргэгдэхэ ёhотой. Занятинуудые үглөөнэйшье сагта үнгэргэхэдэ болохо. Υглөөгүүр үнгэргэгдэхэ занятинуудта шэнэ программна материал, харин үдэшын сагта үхибүүдэй мэдэсые бэхижүүлхэ, тодорхойлхо материал абахада болохо. Бага үхибүүдые түрүүшын үдэрhөө занятида зүбөөр hуулгажа hургаха хэрэгтэ багша ехэ анхаралаа табиха. Юундэб гэхэдэ, багашуул үшөө hайнаар hууха дадалгүй, хүнэй хэлэхые анхаралтайгаар шагнажа шадахагүй байдаг. Тиимэhээ үхибүүдые бага бүлэгүүдээр занятида hуулгаха. Бүлэгүүдтэ үхибүүдые хубаахадаа, тэдэнэй хэлэлгэ ба хүгжэлтэ хараадаа абаха. Зарим үхибүүд муу хэлэлгэтэй, асуудалнуудта харюу үгэжэ шадахагүй, нүгөөдүүлынь олон үгэнүүдые мэдэхэ, хэлэлхэ, асуудалнуудта харюусажа шадаха аргатай ба асуудалнуудые өөhэдөө hуража шадаха болоhон байдаг.

Нэгэхэн заняти үнгэргөөд, үхибүүдые хэлэлгын дүй дүршэлтэй болгохын аргагүй, тиимэhээ гараhан материалаа ходо дабтаха, рассказ уншаhанайнгаа hүүлдэ дидиактическа наада (танилсаhан юумэнүүдэй нэрэнүүдые бэхижүүлгэ) үнгэргэхэ. Зарим материал 1 – 2 занятида үзөөд үхибүүд ойлгожо абаха аргатай байдаг, бэшэ материалые 4 – 5 дахин дабтахада hайнаар ойлгодог.

Бага үхибүүдэй анхарал hула байдаг, hонин бэшэ юумэ шагнахаяа, hанажа абахаяа оролдодоггүй. Тиимэhээ багша занятинуудаа hайнаар бэлдэжэ, hонирхолтойгоор, ойлгосотойгоор үнгэргэхэеэ оролдохо болоно. Заняти бүхэндэ элдэб юумэнүүдые: зурагуудые, нааданхайнуудые – хэрэглэхэ. Юундэб гэхэдэ, үхибүүд нюдөөрөө хараhан юумэеэ hайн ойлгожо, hанажа абадаг.

Υхибүүдые занятида зохидоор hуулгахаяа орлдохо: бэе бэедээ hаад хэхэгүйгөөр, тон хүхирүү багашуулые номгон зантай үхибүүдээр зэргэлүүлээд hуулгаха; багшын харуулжа байhан юумэн бултанда hайнаар харагдаха ёhотой.

Υхибүүдэй хэлэлгэ хүгжөөлгэдэ багшын жэшээ ехэ үүргэ дүүргэдэг. Юуб гэхэдэ, үхибүүд томошуулые hажааха, хэлэhэн юумыень дабтаха дуратай юм. Багшын үгэ, мэдүүлэл буруугаар хэлээ hаань, үхибүүд тиигээд лэ алдуутайгаар хэлэдэг. Тиимэhээ өөрынгөө хэлэлгэдэ ехэ анхарал табиха шухала. Багшын хэлэлгэ эли тодо, уран хурса, зүб грамматическа байгуулгатай байха ёhотой. Зохёолнуудые уншахадаа, хөөрэхэдөө, уран гоёор, интонацитайгаар дамжуулха.

Занятинуудта хэрэглэгдэхэ методическа арганууд

- Юумэнүүдтэй үхибүүдые танилсуулхадаа, тэдэниие заабол харуулхаяа орлдохо, үгы hаа зурагуудые хэрэглэхэ. Ганса харуулха бэшэ, харин тэдэнэй удхыень тайлбарилха: *Энэ юун бэ? Юу хэнэб? Юундэ хэрэгтэйб?* Тайлбарилгада үхибүүдые өөhэдыень хабаадалсуулха: *Энэ ямар модон бэ? – Υндэр* *модон. Энэ хэнэй хубсаhан бэ? – Куклын хубсаhан г.м.*

- Асуудалнуудые үхибүүдтэ тобшо тодоор, ойлгосотойгоор табиха. Харюусажа шадаагүй hаань, асуудалаа ондоогоор табиха (Хүбүүн юу хэнэб? Хүбүүн хубсална гү?), үгышье hаа, багша өөрөө зүб харюутай жэшээ харуулха.

- Шэнэ үгые үхибүүдтэ заабол дабтуулха (нэгэ нэгээр, бултандань), мэдүүлэл соо хэрэглүүхэ.

- Υхибүүд хэр зэргэ юумэ ойлгобоб гэжэ тодорхойлхын тула тэдэндэ элдэб даабаринуудые дүүргүүлхэ: *Улаан* бүмбэгэ асара. *Томо машина дээрэ томо кукла hуулга* г.м.

- Нааданай аргануудые занятинуудта үргэнөөр хэрэглэхэ. Υзэжэ байhан юумэнүүдээр үхибүүдые hонирхуулха. Жэшээнь, амhартануудай нэрэнүүдтэй танилсуулхадаа, «Куклаяа сайлуулая» гэжэ наада үнгэргэхэ. Υхибүүд наадажа байгаад hурахадаа ехэ дуратай байдаг.

- Багашуулые занятинуудта ганса hуулгаад hургаха бэшэ, харин бодхоогоод наадуулха, элдэб үйлэнүүдые дүүргүүлхэ: томо баабгай хайшан гээд гэшхэлнэб, хүбүүхэниинь хайшан гээд гэшхэлнэб; тахяа хайшан гээд орооhо тоншоноб; үбгэн хүгшэн хоёр хайшан гээд бархиралдааб г.м.

- Υхибүүнэй hайнаар даабари дүүргэхэдэ, харюусахада, занятида хабаадалсахада тэдэниие урмашуулха, магтаха.

Занятинуудта дээрэ хэлэгдэhэн арга боломжонуудые hэлгэн, тааруулан хэрэглэхэ. Ямар арга болмжонуудые хэрэглэхэ тухайгаа багша занятиhаа урид бодожо үзэхэ уялгатай.

*Оршон байдалтай танилсалга.*

Ниитын ажабайдалай үзэгдэлнүүдтэй танилсалга. Жэл соогоо ноябриин 4-нэй, Майн нэгэнэй, шэнэ жэлэй hайндэрнүүдтэ удхаараа тааруу, ойлгосотой шүлэгүүдые үхибүүдтэ уншаха. Богонихон шүлэгүүдые сээжэлдэхэдэ болохо.

Хүнүүдэй ажал хүдэлмэритэй танилсалгые үхибүүдэй үдэр бүри хаража байhан ажалhаа эхилхэ. Иимэ ажал саадай няниин ажал болоно. Няни группа соогоо юу хэнэб гэжэ үхибүүдээрээ ажаглаха: няни таз соо уhа хээд, аягануудые угаана, hүүлдэнь сэбэр уhан соо хэжэ зайлана, тиигээд хатаахаяа табина. Бүхы аягануудые угаажа, сэбэр болгоно. Няни кухня сооhоо эдеэ хоол асаржа, бидэниие эдеэлүүлнэ. Сэбэр табаг соо шүлэ, аяга соо компот хэнэ, хилээмэ хэршэжэ табаг (ваза) соо табина гэхэ мэтээр багша үхибүүдтэ хөөрэнэ. *Няни үшөө* юу *хэнэб?* *– Шорой хамана. Юугээр шорой хаманаб? – Хамуураар (венигээр). Шорой суглуулаад, юун соо хэнэб? – Хүлдүүр соо (удхуури соо). Няни үшөө* юу *хэнэб? Поол угаана. Няниин угааhан поол сэбэр гү?* Гэхэ мэтээр хөөрэлдэхэ.

Бага үхибүүдые доктор ходо үзэжэ, шалгажа байдаг. Доктор юу хэнэб гэжэ үхибүүдтэ хөөрэхэ, ойлгуулха. Доктор хүнүүдые эмнэнэ, хоолой шалгана, хүнэй бэеын халууе хэмжэнэ, шагнаад үзэнэ, эм үгэнэ. Юугээр шагнанаб, шалганаб, хэмжэнэб гэжэ харуулха.

Эдэ хүнүүдэй ажал тухай ойлгосые бэхижүүлхын тула дидактическа наадануудые үнгэргэхэдэ hайн байха. Жэшээнь, «Хэндэ энэ хэрэгтэйб?»: вениг, аршуул, кастрюли, таз – нянида; градусник, эм, шприц – докторто. «Хэн юу хэнэб?»: - няни – угаана, аршана, сэбэрлэнэ, хамана; доктор – эмнэнэ, шагнана, хэмжэнэ.

*Оршон тойронхи юумэнүүдтэй* *танилсалга.* Программа соо үгтэhэн юумэнүүдээр үхибүүдые танилсуулхадаа, багша элдэб янзын аргануудые хэрэглэхэ:

1. Юумэнүүдые харуулха, нэрлэхэ, үхибүүдтэ дабтуулха (Энэ бүмбэгэ. Бүмбэгэ гээд хэлэгты. г.м.) .

Юумэнүүдтэй танилсуулхадаа, ганса нэрыень хэлүүлжэ hургаха бэшэ, харин тэрэ юумэн ямар үнгэтэйб, түхэлтэйб, юундэ хэрэгтэйб (Энэ улан бүмбэгэ. Бүмбэгөөр наададаг. Гараараа сохиходо hүрэдэг г.м.); юугээр бүтээгдэhэн бэ (модон, бүд, шэл); ямар хубинуудтайб (машинада мөөр, кабина, руль бии) гэжэ үхибүүдтэ ойлгуулха ба хэлүүлхэ.

1. Зурагуудые хэрэглэхэ (предметнэ, сюжетнэ). Зураг хараад, тэрээн дээрэ юун зураатайб гэжэ хэлэхэ. Сюжетнэ болон предметнэ зурагууд ехэнүүд (бүхы группада харуулха) ба баганууд (стол дээрэ табяад хараха) байха ёhотой.
2. Дидактическа наадануудые ба упражненинуудые дэлгэрэнгыгээр хэрэглэхэ. Бага үхибүүдые наадуулжа байгаад hургахада тон туhатай байдаг. «Танигты энэ юун бэ?», «Шэдитэ мэшээг», «Юун хубилааб?», «Хэн юу хэнэб?», «Хэн юу эдинэб?» г.м. наадануудые үнгэргэхэдэ hайн.
3. Юумэнэй үнгэ, түхэл, үүргэ тухай мэдэсые үргэдхэхын, бэхижүүлхын тула үхибүүдтэ элдэб үйлэнүүдые, даабаринуудые дүүргүүлхэ: Жаргал, томо (ехэ) кубик үндэр стол дээрэ таби. Сэсэгмаа, улаан пулаад томо куклада, хүхэ пулаад бага куклада боолгохош.

Хоёрдохи багашуулай группын үхибүүдые оршон тойронхи юумэнүүдые hайн таниха, нэрлэхэ, тэдэнэй онсо илгаануудые тэмдэглэхэ болгохо. Жэшээнь юумэн ямар хубинуудтайб гэжэ элирүүлхэ (машинада кабина, руль, кузов, мөөрэнүүд; стулда hуудал, түшэлгэ, хүлнүүд; гэртэ үүдэн, сонхонууд, хэрэлсы г.м. бии); юумэнүүд юугээр бүтээгдэhэн бэ гэжэ мэдэхэ (саарhаар, модоор, бүдөөр, түмэрөөр, шабараар); юумэнэй шанар шэнжые тэмдэглэхэ (зөөлэн, хатуу, нарин, хүнгэн г.м.) юумэнэй үнгые, ехэ багые ойлгохо, хэлэхэ; юумэнэй хаана байhые тэмдэглэхэ (дээрэ, доро, саана, хажууда).

Хубсаhан, мебель, амhарта, нааданхай гэhэн үгэнүүдэй удхые үхибүүдтэ ойлгуулха. «Энэ юун бэ?», «Юумые хаана табихаб?» г.м. дидактическа наадануудые үнгэргэхэдэ туhатай.

Дидактическа наадан «Энэ юун бэ?» Хайрсаг сооhоо үхибүүн аяга гаргаад: «Энэ аяга. Аяга соо сай уудаг» гэжэ хэлэхэ. Нүгөө үхибүүн табаг абаад: «Энэ табаг. Табаг соо шүлэ эдидэг» гэжэ үргэлжэлүүлхэ. Бүхы юумэ нэрлэhэнэйнь hүүлдэ, багша: «Хайрсаг соо аяга, табаг, кастрюли, гүсэ, стакан, блюдци байгаа. Эдэ булта амhарта гээшэ», - гэжэ нааданай дүн гаргана (зурагуудые хэрэглэн наадахада болохо).

*Байгаалитай танилсалга.* Байгаалитай танилсалгын занятинуудые группа соогоошье, газаашье эмхидхэхэдэ болохо.

Намарhаа эхилээд үхибүүдые модон али бэ, ногоон, сэсэг гэжэ илгаруулжа ба хэлүүлжэ hургаха. Жэшээнь модо ажаглахадаа, иимэ хүдэлмэри ябуулха: *Алин бэ модон? – Зүб, энэ модон. «Модон» гэжэ хэлэгты. Энэ үндэр модон. Модоной орой харая. Модондо набшаhад бии. Энэ ямар набшаhан бэ? Модонhоо набшаhад газарта унана. Газар дээрэhээ багаханууд набшаhадые ологты*. *Харая, модоной набшаhад хайшан гээд унанаб? (Эрьелдээд). Набшаhад шэнги эрьелдэе.*

*Морхооб, үгэрсэ, помидор, мангир болон овощнуудые огородто ошожо ажаглаха: энэ грядка дээрэ морхооб ургана. Морхообынь газар соо hууна, харагданагүй, харин намааниинь газар дээрэ ургана. Нэгэ морхооб татаад гаргая. Энэ юун бэ? (Морхооб). Морхооб гээд дабтагты (хэлэгты). Энэ морхооб улаан, томо, намааниинь hаглагар, ногоон үнгэтэй. Морхооб эдихэдэ амтатай гү? Хэн морхооб эдихэ дуратайб? Морхооб угаагаад, түүхэй зандань эдидэг. Хартаабха түүхэйгээр эдижэ болохо гү? Нүгөө грядка дээрэ үгэрсэ ургана* – гэхэ мэтээр занятияа үргэлжэлүүлхэ.

Иигэжэ огород соо заняти үнгэргэhэнэйнгээ hүүлдэ удаадахи занятидаа группа соогоо дидактическа наада эмхидхэхэ.

*Занятиин зорилго:* Овощнууд тухай үхибүүдэй мэдэсые тодорхойлхо, бэхижүүлхэ.

*Хэрэгсэл:* хоёр поднос дээрэ адли тоотой овощнууд (морхооб, үгэрсэ, капуста, помидор, мангир). Нэгэ подносынь салфеткээр хушаатай.

*Ябаса:* багша поднос дээрэhээ али нэгэ овощ абажа үхибүүдтэ харуулаад, тэрэнээ дахин салфеткэ доро нюужа: «энээндэл адли юумэ нүгөө поднос дээрэhээ ологты, нэрлэгты», - гэжэ хандана. Саашань, овощнуудай үнгые (улаан, ногоон), хатуу, зөөлэниие, амтатай ба гашууниие элирүүлхэ, хэлэхэ, амталжа туршаха.

Υхибүүдые гэрэй амитадтай танилсуулха. Гэрэй амитадые (миисгэй, нохой) ба шубуудые (тахяа, дальбараа, петух) зураг дээрэ танижа, нэрлэжэ hургаха.

**Хэлэлгэ хүгжөөлгэ.**

*Словарна хүдэлмэри.* Словарна хүдэлмэри хадаа буряад хэлэнэй заняти бүхэндэ ябуулагдаха ёhотой. Рассказ уншахадаа, экскурси эмхидхэхэдээ, зураг харахадаа, оршон байдалтай танилсуулхадаа, үхибүүдэй словарь олон шэнэ үгэнүүдтэй болгохоёо оролдохо, танилсаhан шэнэ үгэнүүдыень хэлэлгэ соо хэрэглүүлжэ hургаха гэhэн зорилгонууд багшын урда табигдана. Зарим үхибүүд шэнэ үгэнүүдэй удхые ойлгожо абаашье hаа, тэрэ дороо хэлэжэ шададаггүй юм. Тиимэ үхибүүдтэ багша ехэ анхаралаа табиха болоно.

Багашуулай группын үхибүүд нилээн олон үгэ хэлэжэ шадахагүй байдаг, тиимэhээ багша үгэнүүдэй удхые ойлгуулгын, үгэнүүдые зүбөөр хэлүүлгын ажал саг үргэлжэ ябуулжа байха уялгатай. Υхибүүдые ганса юумэ зүб нэрлэжэ hургаха бэшэ, харин тэдэнэй хубинуудыень hайн илгаруулха, хэлэхэ дадалтай болгохо (миисгэй – толгой, хүл, hүүл, hабар, hахал; стул – hуудал, түшэлгэ, хүлнүүд г.м.), шанар шэнжые элирүүлхэ (номгон, зөөлэн, бамбагар, томо г.м.).

*Словарна хүдэлмэри ябуулхадаа хэрэглэхэ арганууд.*

1. Шэнэ үгэтэй танилсуулхадаа, юумэнүүдые, зурагуудые харуулха. Шэнэ үгэ бүхы үхибүүдээр хэлүүлхэ, дабтуулха. Юумэнэй шанар шэнжые тэмдэглэhэн үгэнүүдээр танилсуулха.
2. Юумэнэй шанар шэнжые ойлгуулхадаа, тэрэниие үхибүүдтэ өөhэдөөрнь шалгуулха, үзүүлхэ, гартань барюулха, эльбүүлхэ, амтыень туршуулха г.м. тиихэдээ үхибүүд үгэнүүдэй (гэлигэр, зөөлэн, хатуу, хүйтэн г.м.) удхыень hайн ойлгожо абаха байха. Юумэн ямар юумэ хэнэб, ямар үүргэ дүүргэнэб гэжэ элирүүлхын тула асуудалнуудые табиха: Самолёт яанаб? (Ниидэнэ). Υнеэн яанаб? (Мөөрэнэ); Хүбүүн юу хэнэб? (Зурана). Иигэжэ хөөрэлдөө эмхидхэхэдэ, үхибүүд глаголнуудые хэлэжэ hураха, үйлын удха ойлгохо болохо.
3. Хэлэлгэ соогоо наречинуудые (холо, дүтэ, ойро, саана, хажууда, урда г.м.) хэрэглэжэ hургахын тула үхибүүдтэ элдэб даабаринуудые дүүргүүлхэ: Туяна сонхын хажууда ошоод зогсо. Содном, энэ нааданхай Батын урда таби.

Нааданхайн хаана байhые гараараа зааха (дээрэ, доро, баруун тээ, зүүн тээ г.м.).

1. Түхэлөөр, үүргээрээ адлирхуу удхатай юумэнүүдые хоорондонь жэшэлдүүлэн илгаруулжа hургаха (табаг – блюдци, оймhон – носки, туфли – сандали г.м.).
2. Шэнэ үгэнүүдые бэхижүүлхын тула дидактическа наадануудые хэрэглэхэдэ туhатай. Жэшээнь, «Таагты, юун ондоо болооб?», «Шэдитэ мэшээг», «Куклатай наадая», «Аяншалга» г.м.

Словарна хүдэлмэри бэелүүлхэ зорилгонуудые оршон байдалтай танилсалгын занятинууд дээрэ бэелүүлхэдэ болохо.

*Абяануудые үгүүлэлгэ.* Абяануудые үгүүлэлгээр тусхай занятинууд hарадаа нэгэ дахин үнгэргэгдэхэ ёhотой. Харин зарим үгүүлхэдэ хүндэ хүшэр абяануудые (ч, ш, щ, ж, р, л, h) дунда группада ороходоо үшөө дахин дабтаха.

Абяануудые үгүүлжэ hургахадаа, багша иимэнүүд зүйлнүүдтэ анхаралаа табиха: үхибүүдэй артикуляционно аппарат бэлэдхэхэ; абяае амяарынь үгүүлхэ; тус абяатай үгэнүүдые, мэдүүлэлнүдые хэлүүлхэ. Жэшээнь, «ай» абяанай артикуляци: аман нээлгээтэй, урал энеэбхилхэдэл адли байлгаатай, хэлэн доодо шүдэнүүдтэ няалданхай.

Багша: Υхибүүд, бидэ мүнөөдэр «Хэн гоёор энеэбхилжэ шадахаб» гэжэ наада наадахабди. Бидэ хүхюутэй байхадаа, иигээд энеэбхилнэбди (багша харуулна). Таанад энеэбхилжэ шадаха гүт? Энеэбхилыт! Манда мүнөө Дарма нэрэтэй хонишон хүбүүн айлшалжа ерэбэ, хүхюугээр угтаял! Энеэбхилыт! – гэжэ багша үхибүүдтэ хандана. – Дарма хоргодошобо.- Дармын хоргодоходо бидэ энеэбхилхэеэ болиё, харин дахин гаража ерэхэдэнь, энеэбхилхэбди (3 – 4 дахин дабтаха).

Абяае амяарынь үгүүлэлгэ. Зарим абяануудые үгүүлхэдээ, юумэнэй абяае hажаан үгүүлхэ, жэшээнь, зүгы «жжж» гээд дүүехэ, боргооhон «ззз» гээд шииганана, машина «ввв»гээд ябана г.м.

Абяае бэшэ абяануудтай холбон үгүүлхэ: ко-ко-ко, чу-чу-чу, аф-аф-аф, ра-ри-ры г.м.

Абяае үгэнүүд ба мэдүүлэлнүүд соо үгүүлхэ. Тиихэдэ таарамжатай үгэнүүдые абаха хэрэгтэй. Жэшээнь:

1. Тус абяан үгын эхиндэ гү, али эсэстэ hайн дуулдаха ёhотой.
2. Υгүүлэгдэхэ абяанууд үгэ соо эли тодоор дуулдха ёhотой: *малгай, нохой, оймhон.*
3. Абяануудые холбон хэлүүлхэдээ, хатуу ба зөөлэн (хурган – хурьган, Лодон – Лена) хашалгануудтай, түргэн ба удаан аялгануудтай үгэнүүдые абаха.

Абяануудые зүбөөр үгүүлжэ hургалгада шүлэгүүд, жороо үгэнүүд ехэ туhатай. Жэшээнь, «ш» абяанда иимэ шүлэг таараха:

Саашаа – наашаа

Дүүжэн – даажан.

Хойшоо – урагшаа,

Дүүжэн – даажан.

Иишээ – тиишээ,

Дүүжэн – даажан.

Ц.-Б. Бадмаев

«Р» абяанда:

Эрбээхэй

Эжымни үбсүүндэ, хараhам,

Эрбээхэй эрьежэ hуушаба.

Маряажа, маряажа дараhам,

Магазинай эрбэйхэй байба.

Ц.-Д. Дондокова.

Абяануудые үгүүлжэ hургахада багшын рассказ туhатай байха. Рассказ зохёогоод хөөрэхэдөө, хэрэгтэй абяатай үгэнүүдые үхибүүдтэ дабтуулха, хэлүүлхэ.

Абяануудаар заняти хэхэдээ, иимэ эрилтэнүүдые баримталха:

- Абяануудые зүбөөр үгүүлжэ hургаха шэглэлтэй упражненинуудые үнгэргэхэ.

- Шэнэ абяатай танилсуулха. Υхибүүд тус абяае оло дахин багшын заабаряар үгүүлхэ (юумэнэй абяае hажаан, олон янзаар, бүдүүн наринаар, шанга hулаар, түргэн удаанаар).

- Тус абяатай үгэнүүдые, мэдүүлэлнүүдые, шүлэгүүдые, жороо үгэнүүдые хэлүүлхэ. Абяанай үгүүлбэри бэхижүүлхын тула дидактическа наадануудые үнгэргэхэ.

*Хэлэнэй грамматикын байгуулгада hургалга.* Энэ группын үхибүүд hанал бодолоо дүүрэн мэдүүлэлээр хэлэжэ шадаха аргатай болодог. Тиигэбэшье хэлэлгэ соонь үшөө олон алдуунууд ушардаг. Багша үгэнүүдые мэдүүлэл соо зүбөөр холбон хэлэлгэдэ ехэ анхаралаа табиха ёhотой. Υхибүүд юумэнэй, түлөөнэй нэрэнүүдэй падежэй залгалтануудые буруу хэлэдэг. Тэрэниие заhахын тула элдэб упражненинуудые занятида дүүргүүлхэ. Жэшээнь:

- Бадма Сэсэг хоёр зэргэлээд байгты. Υхибүүд, Сэсэг хэнтэй зэргэлээд байнаб? (Бадматай.)

- Бадма, бүмбэгэ абаад наада. Υхибүүд, Бадма юугээр нааданаб? (Бадма бүмбэгөөр наадана.)

- Бадма, стол дээрэ карандаш асараад таби. Υхибүүд, энэ хэнэй карандаш бэ? (Бадмын карандаш.) гэхэ мэтээр үхибүүдтэ харюусуулха.

Юумэнэй нэрэнүүдые олоной тоодо зүбөөр хэлүүлжэ hургаха: *сэсэг – сэсэгүүд, хонин – хонид, туг – тугууд* г.м. юумэнүүдые, зурагуудые хэрэглэн упражненинуудые үнгэргэхэ.

Υхибүүдые hанал бодолоо дүүрэн мэдүүлэлээр хэлэжэ hургаха, алдуунуудыень тэрэ дороо заhаха. Тиихэдэ элдэб асуудалнуудые (юундэ? хэзээ? хайшан гээд?) үхибүүдтэ табиха, багша өөрөө мэдүүлэлнүүдые зохёогоод, үхибүүдтэ жэшээ харуулха (нааданхайнууд, юумэнүүд, зурагууд,фланелеграф): *Корзина соо юуд байнаб? – Корзина соо яблока, груша, үгэрсэ байна. Стол дээрэ ямар бүмбэгэнүүд байнаб? – Стол дээрэ улаан, шара, хүхэ бүмбэгэнүүд байна г.м.*

Холбоотой хэлэлгэ хүгжөөлгэ. Υхибүүдые хөөрэлгэдэ бэлдэхэдэ сюжетнэ зурагууд «Бидэ нааданабди» (авторынь Е.Батурина), «Манай Таня»(О.Соловьёва), «Υхибүүд кубигуудаар наадана» (Е.Радина, В.Езыкеева), «Элhээр нааданабди» (Е.Батурина) ехэ туhа хүргэдэг.

Зурагаар заняти үнгэргэхэдөө, багша үхибүүдые зураг дээрэ юун зураатай байнаб гэжэ hайнаар ажаглажа hургаха. Асуудалнуудые үхибүүдтэ тон ойлгосотойгоор, тодоор табиха хэрэгтэй.

**Уран зохёолнуудтай танилсалга**

Бага үхибүүдые онтохо, рассказ, богонихон шүлэгүүдые анхаралтайгаар шангажа hургаха. Зохёолой удхаар табигдаhан асуудалнуудта харюунуудые хэлүүлхэ.

Yхибүүдые зохёолтой танилсуулхынгаа урда элдэб юумэнүүдые, нааданхайнуудые, зурагуудые тэдэндэ харуулха. Тиихэдэ үхибүүд анхаралтайгаар шагнажа эхилхэ ба зохёолой удхые hайнаар ойлгожо абаха аргатай. Уншагдаха, хөөрэгдэхэ зохёолойнгоо нэрыень үхибүүдтэ заабол хэлэхэ. Уншалга уран hайхан байха ёhотой. Богонихон паузануудые хэхэдээ, уншаhан тухайгаа тааруу зурагуудые харуулха. Жэшээнь, «Гурбан баабгай», «Мойдодыр» г.м. онтохонууд тусгаар иллюстрацитай номууд боложо хэблэгдэhэн байдаг.

Зэхёол уншажа, хөөрэжэ байхадаа ойлгогдохогүй шэнэ үгэнүүдэй удхые тайлбарилжа байhанай хэрэггүй, харин энэ хүдэлмэри занятиhаа урид үнгэргэхэ.

Зохёолтой танилсуулhанайнгаа hүүлдэ тэрэнэй удхаар богонихон хөөрэлдөө үнгэргэхэдэ туhатай. 2 – 4 асуудалнуудые табихада болохо. Жэшээнь, «Хэн hайн, хэн мууб?» гэhэн зохёолдо иимэнүүд асуудалнуудые табихада болохо: Би танда мүнөө юун гэжэ шүлэг уншаабиб? Хэн гэжэ нэрэтэй үхибүүд тухай эндэ хэлэгдэнэб? Ямар хүбүүниинь hайн хүбүүн бэ? Ямар хүбүүниинь муу хүбүүн бэ?

Иимэ хөөрэлдөөнэй hүүлдэ зохёол дахин уншахада болохо. Зохёолой дан ута унжагай байгаа hаань, дахин уншаhанай хэрэггүй, харин багахан хэhэг уншажа үгэхэдэ болохо.

Бага үхибүүдтэ зохёолой удхые hайн ойлгуулжа, hануулжа абахын түла, тэрниие нэгэ хэды болоод, сүлөө сагтаа гү, али занятиин хуби болгон оруулжа дахин уншаха.

Зохёол уншалгын, хөөрэлгын занятинууд иимэ байгуулгатай байха: 1. Занятиин эхин (бэлэдхэлгын хөөрэлдөөн). 2. Зохёол уншалга, хөөрэлгэ, зохёолой удхаар табигдаhан асуудалнуудаар хөөрэлдөөн. 3. Занятиин түгэсхэл (номой зурагуудые харалга, зарим хэhэгүүдыень рольнуудаар наадахада болохо.)

Шүлэг сээжэлдэлгэ. Хоёрдохи багашуулай группада hарадаа нэгэ шүлэг сээжэлдэхэ гэhэн эрилтэ программа соо табигдана. Шүлэг сээжэлдэхэнэйнь урид бэлэдхэлэй хүдэлмэри хэхэ (үхибүүдэй мэдэхэгүй үгэнүүдые тайлбарилха, шүлэгэй удхада тааруу хөөрэлдөөнүүдые үнгэргэхэ).

Занятияа эхилхэдээ, шүлэгэй удхада таараха зурагуудые, юумэнүүдые, үхибүүдтээ харуулха. Жэшээнь «Шэнэ жэл» гэжэ шүлэг сээжэлдэхэдээ, шэнэ жэл тухай зурагуудые харуулха, ёлкын гоёлтонуудые ажаглаха.

Тэрэнэй hүүлдэ шүлэгөө уран hайханаар үхибүүдтэ уншажа үгэхэ. Тиигээд шүлэгэй удхаар нэгэ хэды асуудал табихада болохо: Баабай ойhоо юу асарааб? (Ёлко.) Шэнэ жэлэй гарахада ёлконь яаха гээшэб? (Яларха.) Шүлэгөө дахин уншаха.

Yхибүүдтэ шүлэг сээжээр уншуулхадаа, хүсэдөөр уншуулха, хэhэг хэhэгээр сээжэлдэхэгүй. Ядалдаhан үхибүүдтэ туhалха. Урид hайн hанажа абаха үхибүүдтэ хэлүүлхэ, бэшэ үхибүүдынь шүлэгэй дахин дахин дабтахада hанажа абаха аргатай. Бүхы үхибүүдээр шүлэг хэлүүлhэнэй хэрэггүй, 3 – 4 үхибүүдэй хэлээ hаа болохо. Бэшэ үхибүүд нүгөө занятида шүлэгөө дабтаха. Харин занятиин хоёрдохи хубидань элдэб дидактическа наадануудые, упражненинуудые (грамматикаар, абяануудаар, словаряар) үнгэргэхэдэ болохо.

**Дунда группа**

Дунда группада буряад хэлэнэй занятинууд неделидээ 3 дахин үнгэргэгдэхэ ёhотой. Оршон байдалтай танилсалга, хэлэлгэ хүгжөөлгэ, уран зохёолтой танилсалгын занятинуудые хоорондонь ээлжээлэн үнгэргэхэ. Занятинууд нэгэ гү, али хоёр хубиhаа бүридэhэн байжа болохо. Хоёрдохи хубидань элдэб янзын дидактическа наадануудые, упражненинуудые үнгэргэхэдэ hайн. Дунда группын үхибүүд багшын хэлэхые hайн шагнаха, ойлгохо болоhон байдаг, тиигэбэшье үни удаанаар анхаралаа үшөө табижа шададаггүй, түргэн эсэдэг. Энэ үеын үхибүүд хөөрүү зантай байдаг, харюусахадаа, яаража олон алдуунуудые гаргадаг. Багша эдэ зүйлнүүдые хараадаа абажа, занятияа hонирхолтойгоор, үхибүүдэй түргэн эсэхэгүйгөөр үнгэргэхэеэ оролдохо. Yхибүүдэй алдуунуудыень илдам зөөлэнөөр заhаха, зүб хэлэжэ hурахадань, зүбшөөн hайшааха гэхэ мэтээр багашуулые дэмжэхэ, урмашуулха хэрэгтэй.

Занятинууд дээрэ үхибүүдэй өөhэдөө хэхэ хүдэлмэри хараалха. Муу хэлэлгэтэй үхибүүдтэ онсо анхаралаа табиха, hайншье хэлэлгэтэй үхибүүдтэ ямар даабаринуудые дүүргүүлхэеэ урид бодожо үзэхэ хэрэгтэй.

*Занятинуудта хэрэглэхэ методическа арганууд:*

- Харюунуудые үхибүүдтэ булта гү, али нэгэ нэгээрээ хэлэхэ.

- Юумэнүүдтэй ба тэрэнэй шанар шэнжэтэй үхибүүдые танилсуулхадаа, элдэб даабаринуудые дүүргүүлхэ (барижа, эльбэжэ, тоншожо үзэхэ, амитадые эдеэлүүлхэ, элдэб үйлэнүүдые дүүргүүлхэ г.м.)

- Хэлэлгэ хүгжөөлгын занятинуудта нааданай зүйлнүүдые оруулха. Жэшээнь, үхибүүд нааданхайнуудта хандажа хөөрэхэ, абяануудые үгүүлхэ г.м.

- Занятиин материалые hайн ойлгожо, hанажа абахын тула элдэб пособинуудые хэрэглэхэ, хэрэгтэй юумыень үхибүүдтэ нэгэ бэшэ дабтуулха, упражненинуудые дүүргүүлхэ.

- Yхибүүдэй эсэхэдэ физминтка хэхэ.

**Оршон байдалтай танилсалга**

*Ниитын ажабайдалай үзэгдэлнүүдтэй танилсалга.* Ниитын hайндэрнүүдтэй танилсалга үргэлжэлүүлхэ.

Хүнэй ажал хүдэлмэритэй танилсалгые үргэлжэлүүлхэ. Саад соогоо тогоошоной, медсестрагай, дворнигой ажалтай үхибүүдые танилсуулха. Эдэ хүнүүд ямар ажал хэдэг бэ гэжэ үхибүүдтэ харуулха, ойлгуулха.

Тогоошоной ажал: тогоошон шүлэ, котлетэ, каша, компот г.м. бэлдэнэ; шүлэндэ мяха, хартаабха, капуста хэршэжэ хэнэ; шүлэнэй амтатай болохыень дабhа, мангир, укроп, лаврово намаа нэмэдэг; эдеэ хоол плита дээрэ бусалгана, шарана, болгоно; пирожки, булочка юумэнүүдые пеэшэн соо барина. Эдеэ бэлдэхэдэ кастрюли, шанага, хутага, сковорода г.м. хэрэгтэй.

Медсестрагай ажал: медсестра үхибүүдэй үндэр набтарые, хүндэ хүнгэниие хэмжэнэ, бэеын элүүрые үзэнэ, хоолой шалгана, үхибүүдтэ витамин, эм үгэнэ, уулгана, эмээр тарина; инструментнүүдыень харуулха (градусник, шпатель, шприц г.м.).

Дворнигой ажал: дворниг саадай газаахиие сэбэрлэнэ (шорой бог, саhа хамана, суглуулна, зөөнэ).

*Оршон тойронхи юумэнүүдтэй танилсалга.* Гэр бараанай хэрэгсэлнүүдтэй танилсалгые үргэлжэлүүлхэ. Илангаяа гэрэй ажалда хэрэгтэй зэбсэгүүдые hайн мэдэхэ, нэрлэхэ болгохо. Жэшээнь, түлеэ залhа бэлдэхэ – хюрөө, hүхэ; үбhэ хуряахада – хажуур, тармуур, аса; юумэ оёходо – зүүн, хайша, хурабша г.м. хэрэгтэй.

Юумэнүүдые ганса таниха, нэрлэхэ бэшэ, харин эдэ юумэнүүд ямар түхэлтэйб, үнгэтэйб, ямар шанар шэнжэтэйб, хаана хэрэглэгдэдэг бэ гэжэ үхибүүд мэдэхэ ёhотой. Юумэнүүдые үнгөөрнь, хэмжээгээрнь, хэрэгсэлээрнь бүлэглэжэ hураха (хубсаhан – үбэлэй ба зунай, гадар ба дотор; амhарта – эдеэ хоол бэлдэхэ ба хүнэй эдеэлхэ; жэмэс – саадай ба хээрын байдаг).

Модоор, түмэрөөр, саарhаар, бүдөөр, арhаар бүтээгдэhэн юумэнүүдые илгаруулжа hураха.

Хүнэй hуугаад ябадаг машинанууд элдэб янзын байдаг гэжэ ойлгуулха (түмэр харгын, агаарай, уhан замай).

Байгаалитай танилсалга. Yхибүүдые байгаалида дуратайгаар, байгаалиие гамнаха, хамгаалха заншалтайгаар хүмүүжүүлхэ. Нютагайнгаа ургамалнуудаар танилсуулха, жэшээнь, ямар модод, бургааhад, сэсэгүүд, жэмэс урганаб гэжэ ажаглаха.

Гэртэ ургадаг ургамалнууд, зэрлиг ба гэрэй амитад тухай үхибүүдэй мэдэсэ саашань үргэдхэхэ.

**Хэлэлгэ хүгжөөлгэ**

Словарна хүдэлмэри. Шэнэ үгэнүүдтэй үхибүүдые танилсуулха методическа арганууд:

- шэнэ үгые илган эршэтэйгээр үгүүлхэ;

- шэнэ үгые бэшэ үгэнүүдтэй зүб холбожо хэлэхэ жэшээ харуулха;

- шэнэ үгын удхые олон янзаар ойлгуулха (энэ саарhан тетрадь, саарhаар хэгдэhэн нааданхай, сагаан саарhар г.м.);

- зарим үгэнүүдэй бии бололгые ойлгуулха (хонин – хонишон, морин – моришон, үглөө үдэр – үглөөдэр г.м.).

Шэнэ үгэнүүдые хэлэлгэ соогоо үргэнөөр хэрэглэжэ үхибүүдэй hурахын тула багша иимэнүүд аргануудта анхаралаа табиха:

- олон янзын асуудалнуудые (Юун бэ? Хаана? Хэзээ? Ямар? Юундэ? Яахаяа? г.м.) табиха;

- багшын мэдүүлэл дутуу хэлэхэдэ, дүүрэн болгохо. (Наймаашан хилээмэ … наймаална. Yбhэшэд үбhэеэ… сомоно г.м.);

- элдэб дидактическа наадануудые, упражненинуудые үнгэргэхэ: «Хэн юу хэнэб?» (Жолоошон машина жолоодоно; хонишон хони адуулна г.м.) «Энэ ямар юумэн бэ?» (Хасуури – ногоон, үндэр, гоё; бүмбэгэ – улаан, түхэреэн, хүнгэн; яблока – ягаа улан, шэмэтэй, амтатай г.м.) «Шандаган хаана хоргодооб?» (Пеэшэнэй саана. Сонхын хажууда г.м.)

Абяануудые үгүүлэлгэ. Түрэлхи хэлэнэй бүхы абяануудые үхибүүд зүбөөр үгүүлжэ hураха ёhотой. Зарим үгүүлхэдэ хүшэр байдаг абяануудые (ч, ш, щ, ж, л, р, h) үхибүүдээрээ дабтуулха.

Абяануудые үгүүлэлгын занятиин жэшээтэ байгуулга.

1. Yхибүүдтэ абяанай зүб артикуляци харуулха, аман, урал, хэлэн, шүдэн абяа үгүүлхэдэ ямар байлгаатай байнаб гэжэ ойлгуулха.
2. Абяае амяарнь оло дахин үгүүлхэ. Зарим абяануудые юумэнэй абяатай жэшэлдүүлэн үгүүлхэ (ррр самолёдой мотор, шшш – ой шууяна, жжж – зүгы дүүенэ). Абяае түргэн ба удаанаар, шанга ба hулаар үгүүлхэ.
3. Тус абяатай үгын үенүүдые хэлүүлхэ (ша-шо-шу, жа-жо-жу), абяануудые зөөлэн ба хатуугаар үгүүлхэ (ра-ре, ла-ле).
4. Тус абяатай үгэнүүдые (хара, морин, мотор, Рабдан), шүлэгүүдые хэлүүлхэ бэшэ, мүн элдэб даабаринуудые дүүргүүлхэ. Жэшээнь: 1. Хаар хаар дуутай, хара торгон дэгэлтэй. Энэ таабари сооhоо р абяатай үгэнүүдые олохо. 2. Зурагууд, нааданхайнууд сооhоо р абяатай нааданхайн (юумэнэй) нэрэ олохо.

Шүлэгүүд, таабаринууд, жороо үгэнүүдhээ гадна рассказ зохёогоод хөөрэхэдэ, дидактическа наадануудые үнгэргэхэдэ болохо.

Абяануудаар занятинуудые түсэблэхэдөө, иимэнүүд зүйлнүүдтэ анхаралаа табиха: Һарадаа 1 дахин абяануудта бүхэли заняти зорюулхаhаа гадна, элдэб упражненинуудые, дидактическа наадануудые 1 – 2 дахин бэшэ занятинуудай хуби болгон оруулха (жэшээнь, 1-дэхи хубинь шүлэг сээжэлдэлгэ, 2-дохи – дидактическа наадан «Магазин», р абяатай нааданхай нэрлээд, худалдажа абаха).

Хэлэнэй грамматикын байгуулгада hургалга. Жэлэй эхиндэ үхибүүд ямар грамматическа алдуунуудые ехэнхидээ гарганаб гэжэ элирүүлхэ. Тэрэ алдуунуудыень заhахын тула элдэб упражненинуудые занятиин хуби болгон үнгэргэхэ. Юумэнэй ба түлөөнэй нэрэнүүдые падеждэ зүбөөр зохилдуулжа hургаха ажал саашань үргэлжэлүүлхэ.

Глаголнуудые мүн, үнгэрhэн, ерээдүй сагта зүбөөр хэлэжэ hургаха хүдэлмэри ябуулха. Багшын асуудалнуудта үхибүүд харюусаха: Сэсэгмаа юу хэнэб? (Юу хэжэ байнаб?) – Сэсэгмаа хубсална (хубсалжа байна). Бата юу хэбэб? (Юу хээб?) – Бата нааданхай табиба (табяа). Υглөөдэр хаана ошохобди? – Υглөөдэр бидэ магазин ошохобди.

Багша иимэ хөөрэлдөөнүүдтэ тон зүбөөр асуудалнуудаа табиха ёhотой.

Хандаhан глаголнуудай түхэл үхибүүдтэ зүбөөр хэлүүлжэ hургаха хэрэгтэй. Жэшээнь, үхибүүд бэе бэедээ, багшадаа, нааданхайда (шандаган, баабгай) хандажа hураха. Багша:

- Мүнөөдэр манда Миша нэрэтэй баабгайхан занятидамнай ерэхэб гэжэ хэлээ hэн. Тэрэ Мишые, үхибүүд, дуудая.

- Миша, занятидамнай ерыш!

- Миша үни удаан гүйгөө, амархаяа hанана ха даа. Һуужа амархыень дурадхая.

- Миша, стул дээрэ hуу, амара. (Бодо, гүй, hүрэ гэхэ мэтээр саашань үргэлжэлүүлхэ.)

Дунда группын үхибүүдые сложно мэдүүлэл зохёожо hургаха хэрэгтэй. Багша өөрөө жэшээ харуулха, үхибүүдтэ дабтуулха. Зурагуудые үхибүүд хараад, багшын асуудалнуудта дүүрэн мэдүүлэлээр харюусаха:

- Энэ хүбүүн кубигаар наадана, харин нүгөө хүбүүниинь юугээр нааданаб?

- Хүбүүн кубигаар наадана, харин нүгөө хүбүүниинь машинаар наадана.

- Тэнгэри үүлэтэй байна, теэд бороон ороно гү?

- Тэнгэри үүлэтэй байна, теэд бороон ороногүй г.м.

Грамматикын байгуулгаар hарадаа 1 – 2 дахин тусхай упражненинуудые занятиин хуби болгожо үнгэргэхэ.

Холбоотой хэлэлгэ хүгжөөлгэ. Дунда группын үхибүүдые нааданхай, элдэб юумэ, зураг хараад холбоотой рассказ зохёожо шадаха, шагнагдаhан рассказ гү, али онтохоной удхые өөрынгөө үгөөр хөөрэжэ үгэхэ аргатай болгохо гэhэн зорилгонууд багшын урда табигдана.

Нааданхай (кукла) зураглан рассказ зохёолго. Нааданхай хараад рассказ зохёожо hургахаhаа урид бэлэдхэлэй хүдэлмэри ябуулха (шэнэ нааданхайнуудтай танилсуулха, шанар, шэнжыень тэмдэглэхэ). Һуралсалай жэлэй эхиндэ 2 – 3 занятида үхибүүд багшатаяа рассказ зохёожо hураха. Жэшээнь, хоёр адли нэрэтэй нааданхайнууд аад, газаа талаhаань ондо ондоо илгаануудтай (2 кукла – нэгэниинь плати, нүгөөдэнь самса, үмдэ үмдэнхэй; 2 баабгай – томо, бага.)

Багшын нэгэ нааданхай тухай хөөрэхэдэ, үхибүүд нүгөө нааданхайень зураглан хөөрэхэ. Тэрэ нааданхай hонин удхатай, эли тодоор харуулагдаhан шэнжэтэй байха ёhотой (петух, шандаган, кукла г.м.)

Зураг хараад хөөрэлгэ. «Манай Таня» , «Гэрэй амитад» гэhэн серинүүдhээ сюжетнэ зурагуудые абажа занятинуудта хэрэглэхэ. Зурагай удха үхибүүдтэ hайн ойлгосотой байха ёhотой.

Υхибүүдые зураг хараад хөөрэжэ hургахада, багшын жэшээтэ рассказ ехэ туhа хүргэдэг. Тэрэ рассказынь 7 – 10 мэдүүлэлhээ бүридэhэн байха (жэлэй эсэстэ 10 – 13 мэдүүлэлhээ).

Түрүүшээр үхибүүдэй рассказ 2 – 3 мэдүүлэлhээ, hүүлдэ 5 – 8 мэдүүлэлhээ бүридэhэн байжа болохо.

**Уран зохёолнуудтай танилсалга**

Зохёолнуудтай үхибүүдые танилсуулхаhаа урид багша өөрөө тэдэнэй удхые элирүүлхэ, ойлгогдохогүй үгэнүүдыень үхибүүдтэ тайлбарилжа үгэхэ, харуулха, пособинуудые бэлдэхэ.

Занятиин эхиндэ үхибүүд хэр зэргэ зохёолой хүндэ хүшэр үгэнүүдые ойлгоноб гэжэ тодорхойлхо, ойлгуулха.

Зохёол уншажа (хөөрэжэ) эхилхынгээ урда нэрыень үхибүүдтэ заатагүй хэлэхэ. Зохёол уншахадаа, уран hайханаар, мэдүүлэлнүүдыень хоолойгоороо илган уншаха. Уншаhанайнгаа hүүлдэ зохёолой удхаар асуудалнуудые үхибүүдтэ табиха, геройнуудайнь ябадалда зүб сэгнэлтэ үгэжэ hургаха. (Онтохон соо ямар амитадынь муу, муухай hанаатай, ямарынь hайн hанаатай, ямарынь hайн зантай амитад бэ? Юундэ тиигэжэ hананат?)

Зарим hонин зохёол уншаhанай hүүлдэ үхибүүд тэрэ зохёолоо дахин шагнаха hанаатай байдаг. Зохёолой ехэ ута бэшэ hаа, дахин уншахада болохо. Υгы hаа, зарим хэhэгүүдыень, үхибүүдэй дурадхаар уншажа үгэхэ.

Зохёолнуудые ганса занятинуудта бэшэ, мүн сүлөө сагтаа уншаха, дабтаха. Юундэб гэхэдэ, үхибүүд уншаhан зохёолой нэрые, удхые түргэн мартадаг.

**Ахалагша группа**

Ахалагша группада буряад хэлэнэй занятинууд неделидээ 3 дахин үнгэргэгдэхэ ёhотой. Оршон байдалтай, уран зохёолтой танилсалгада, холбоотой хэлэлгэ хүгжөөлгэдэ багша ехэ анхаралаа табиха уялгатай. Ахалагша группын үхибүүд нилээдгүй томоотой, хүнэй хэлэхые hайн шагнаха, ойлгохо болоhон байдаг. Тиимэ тула багша үхибүүдээрээ экскрси эмхидхэхэ аргатай. Yхибүүд элдэб юумээр hонирхохо ба тэдэнэй хоорондохи харилсаа холбоое ойлгохо, хуряангы тобшолол, согсололго гаргаха шадалтай болодог. Гадна хүндэ удхатай даабаринудые хүсэдөөр, зүбөөр дүүргэхэеэ орлдодог. Занятинудые үнгэргэхэдөө, эдэ зүйлнүүдые хараадаа абажа үнгэргэхэ.

Занятида хэрэглэхэ метдическа арганууд:

- Шэнэ юумэн үдтэй үхибүүдые танилсуулхадаа, тэрэниие ганса нэрлэхэ бэшэ, харин шэнжэлжэ үзэхэ. Юумэнэй шанар шэнжые, түхэлые, үүргые, хэмжээе, юугээр бүтээгдэhыень тэмдэглэхэ. Иимэ шэнжэлэлгэ хэхэдээ, үхибүүдые өөhэдыень заатагүй хабаадалсуулха.

- Юумэнүүдые хоорондонь жэшэлдүүлжэ, тэдэнэй хоорондохи илгаандыень, адлирхуу байлгыень тэмдэглэжэ hуургаха.

- Багшын табиhан асуудал үхибүүдтэойлгосотой байхаhаа гадна үхибүүдэй хаан бодолые хүдэлгэхэ ёhотой.

- Yхибүүдэй хэлэлгэ хүгжөөлгэдэ багшын хөөрөөн үхибүүдтэ ойлгосотой, үлүү олон үгэгүй байха ёhотой.

- Yхибүүдэй мэдэсые бэхижүүлгэдэ дидактическа нааданууд, упражненинүүд, даабаринуд туhа хүргэхэ.

- Занятинуудта элдэб зурагуудые, юумэнүүдые, нааданхайнуудые, хэрэгсэлнүүдые хэрэглэхэ.

- Yхибүүдэй эсэхэдэ физкультрна пауза хэхэ.

Ниитын ажабайдалай үзэгдэлнүүдтэй танилсалга. Манай гүрэндэ олон янзын яhатан (ород, украин, грузин г.м.) зон эбтэй ажаhуудаг. Багша өөрынгөө үзэмжөөр ямар нэгэ яhатанай ажабайдалтай, уран hайхан зохёолнуудтай үхибүүдые танилсуулха. Тиихэдэ зурагуудые, фотозурагуудые, национальна хубсаhатай куклануудые харуулха, рассказуудые хөөрэхэ.оршон тойронхи байгаали, ан амитад тхай үхибүүдэй мэдэсые улам саашань үргэдхэхэ.

Арми тухай үхибүүдэй мэдэсые үргэдхэхэ: манай сэрэгшэд Эхэ оронойнгоо хилые дайсадhаа нягта наринаар, хёрхоор, үдэр hүнигүй харуhалжа байдаг. Сэрэгшэд офицернүүдэй хүтэлбэри доро армида албаяа хэжэ байдаг. Офицер болохын тула зоригтой, хүсэтэй, hүбэлгэн байха хэрэгтэй.

Армида олон янзын сэрэгшэд (морягууд,пограничнигууд, ракетчигүүд, артиллеристнүүд, десантнигууд, лётчигууд, ябаган сэрэгшэд) алба хэдэг гэжэ ойлгуулха. Зурагуудые, фотозурагуудые харуулха. Хэнэй түрэлхид армида алба хэнэб гэжэ элирүүлхэ.

Хүнэй ажал хүдэлмэритэй танилсулха. Yхибүүдые аха зоной ажалаар hонирхохо, хүндэлхэ заншалтайгаар ба ажал хэхэ дуратайгаар хүмүүжүүлхэ гээшэ тон шухала.

*Оршон тойронхи юумэнүүдтэй танилсалга.* Тойроод байhан юумэнүүд тухай үхибүүдэй мэдэсые тодорхойлхо, үргэдхэхэ; юумэнэй шанар шэнжые сохом тэмдэглэжэ, элдэб үнгэ зүhэ (оттенки) илгажа hургаха хэрэгтэй. Юумэнүүд ямар материалhаа бүтээгдэhэн бэ гэжэ hайн мэдэхэ, тэрэ материалай шанар шэнжыень (шэл – гэлигэр, нэбтэ харагдадаг, бутардаг, эбдэрдэг, олон янзата үнгэтэ байдаг) тэмдэглэхэ.

Юумэнүүдые түхэлөөрнь, үнгөөрнь, хэмжээгээрнь, ута богонёорнь, үргөөрнь бүлэглэжэ hураха хэрэгтэй. Юумэнүүдые хоорондонь жэшэлдүүлжэ, тэдэнэй онсо илгаануудыень гаргаха, юрын тобшолол хэжэ hургаха (эдэ юумэнүүд модоор хэгдэhэн юумэнүүд, тиимэhээ түмэрөөр хэгдэhэн юумэнүүдhээ хүнгэн байна).

Дээрэ хэлэгдэhэн зорилгонуудые бэелүүлхын тула упражненинуудые, даабаринуудые занятинуудта хуби болгон оруулжа үнгэргэхэ, тусхай занятинуудыешье хэхэ.

*Байгаалитай танилсалга.* Υхибүүдые байгаалитай танилсуулхадаа, тэдэнэй ухаан бодолые хүгжөөхэ, үгэ хэлые баяжуулха, байгаалида гамтайгаар хандаха ба дуратайгаар хүмүүжүүлхэ гэhэн гол зорилгонууд багшын урда табигдана. Байгаалиин үзэгдэлнүүдые ганса ажаглаха бэшэ, харин тэдэнэй хоорондохи харилсаа холбоое, хүгжэлтые тэмдэглэжэ hураха. Хараhан, ажаглаhан юумэнүүд тухайгаа тобшолол гаргажа hургаха.

Ахалагша группын үхибүүдээр ходо экскурси эмхидхэжэ байха. Жэшээнь ой модон соо, огородто ошоходо болохо. Гэрэй амитадые, шубуудые ажаглахада hайн. Зурагууд дээрэ зэрлиг амитадые танижа hургаха, тэдээн тухай hонин рассказуудые уншаха, абари зан ба ажамидарал тухайнь тобшохоноор хөөрэжэ үгэхэ.

Занятинуудhаа гадуур сүлөө сагтаа, прогулкада ябахадаа саг үргэлжэ элдэб ажаглалтануудые хэхэ. Жэшээнь, гэрэй амитадые, шубуудые, ургамалнуудые, байгаалиин үзэгдэлнүүдые, байгаалида болодог хубилалтануудые, хүнэй ажал г.м. ажаглаха, үхибүүдые өөhэдыень ажалда хабаадалсуулха.

Υхибүүдэй ойлгосые бэхижүүлхын тула дидактическа наадануудые, упражненинуудые бэшэ занятинуудта үнгэргэхэ. Овощ фруктнууд, ургамалнууд тухай наадануудые олон янзаар үнгэргэхэдэ болохо.

**Хэлэлгэ хүгжөөлгэ**

Словарна хүдэлмэри. Оршон байдалтай танилсалгын занятинуудта словарна хүдэлмэри үргэнөөр ябуулха хэрэгтэй. Шэнэ үгэнүүдтэй үхибүүдые танилсуулха методическа арганууд:

- Шэнэ үгые эли тодоор үгүүлхэ, оло дахин дабтаха. Дабтахадаа, тэрэниие олон янзаар бэшэ үгэнүүдтэй холбон тусхай интонацитайгаар үгүүлхэ. Жэшээнь: «Малшан – малшан мал адуулдаг. Содномой аба малшаар хүдэлнэ. Υшөө хэнэй аба малшан бэ? Уб улаан – Уб улаан плати. Уб улаан туг. Сэсэгмаа уб улаан бантигтай».

Шэнэ үгэ ямар удхатайб гэжэ үхибүүд өөhэдөө бодожо үзэхэ.

«Залхуу – ямар хүниие залхуу хүн гэдэг бэ? Залхуу хүн hайн гү, али муу гү?»

Υхибүүдтэ юумэ харуулаад, тэрэнэй түхэлдэ тааруу үгэ олгуулха. Карандаш – ута, богони, улаабтар.

Шэнэ үгэнүүдые хэлэлгэ соо эдэбхитэйгээр хэрэглэжэ hургахада дидактическа нааданууд ба упражненинууд туhалха: «Таагты, юун бэ». – «Амтатай, шүүhэлиг, улаабтар юун бэ?» (Яблока.) «Жэжэхэн, улаахан, ой соо ургадаг ямар жэмэс бэ?» (Алирhан.)

Υхибүүдые өөhэдөөрнь таабари зохёолгожо hургаха. Жэшээнь, предметнэ зурагуудые (нааданхайнуудые) хубаажа үгөөд, тэрээн тухайгаа таабари зохёохыень дурадхаха. Таабарииень бэшэ үхибүүд тааха.

«Хэн ондоогоор хэлэхэб?» (синонимуудые хэлэлгэ). «Гоё, hайхан, зохид плати. Няни сонхо сэбэрлэнэ, арилгана, аршана. Томо, ехэ, үндэр гэр».

Тад ондоогоор хэлэ» (антонимуудые хэлэлгэ): hайн – муу, үндэр – набтар, дээрэ – доро г.м.

«Хэн олон зэрлиг амитадые нэрлэхэб?», «Хэн олон машинануудые мэдэнэб?» гэхэ мэтэ наадануудые үнгэргэхэ.

Тусхай упражненинууд, нааданууд богони саг соо (5 – 6 мин.) буряад хэлэнэй занятинуудта ябуулха хэрэгтэй.

Абяануудые үгүүлэлгэ. Ахалагша группын үхибүүдые зарим нэгэ үгүүлхэдэ адлирхуу байдаг абяануудые илгаруулжа hургаха хэрэгтэй, жэшээнь, с-з,с-ц, ш-ж, ч-ц, с-ш, к-х, х-h, р-л.

Адлирхуу абяануудые илгаруулжа hургахаhаа гадна, үхибүүдые абяанай hуури үгэ соо тодорхойлжо hургаха. Жэшээнь, Жамбал гэжэ үгэ соо ж абяан үгын хаана дуулданаб? (Υгын эхиндэ.) Гараж гэжэ үгэ соо ж абяан үгын хана байнаб? (Эсэстэ).

Хэлэлгын үедэ зүбөөр амилжа hургаха хүдэлмэри hайжаруулха. Тиихын тула үхибүүдтэ жороо үгэнүүдые хэлүүлхэ.

Υхибүүдэй хэлэлгэ уран хурса, зүб интонацитай болгохо ажал ябуулха. Тиихэдэ хоолойгоо бүдүүн, наринаар гаргажа, түргэн ба удаанаар хэлэжэ, паузануудые хэжэ hургаха.

Хэлэнэй грамматикын байгуулгада hургалга. Мүнөө, ерээдүй, үнгэрhэн сагай глаголнуудые зүбөөр хэлэжэ hургаха. Багша асуудалнуудые зүбөөр табиха: Баир, амаралтын үдэр газаа наадаа гүш? (Наадаа.) Энэ зураг дээрэ хүбүүн юу хэнэб? (Хүбүүн хубсална.) Һаяар ямар hайндэр болохоб? (Майн нэгэнэй hайндэр болохо г.м.)

Зарим юумэнэй нэрын бии бололгые үхибүүдтэ ойлгуулха: мал – малшан, хонин – хонишон, эреэн – эреэгшэн, зура – зураг, бари – барюул, hайн үдэр – hайндэр г.м.

Түрэл үгэнүүдэй удхые ойлгуулха: загаhан, загаhашан, загаhашалха, загаhалиг; hура, hурагша, hургуули, hургаал г.м.

Сложно мэдүүлэл зохёожо hургаха хүдэлмэри саашань үргэлжэлүүлхэ. Жэшээнь, багша мэдүүлэл эхилжэ хэлэхэ,үхибүүд саашань үргэлжэлүүлхэ: Һурагша унтаhанаа бодоод, … (зарядка хэжэ байна). Мүнөөдэр наратай үдэр аад, … (газаа хүйтэн байна).

Багша үдэр бүри үхибүүдэй хэлэлгэ анхаралтайгаар шагнажа, саг соонь алдуунуудыень заhажа байха.

Холбоотой хэлэлгэ хүгжөөлгэ. Холбоотой хэлэлгэ хүгжөөлгөөр иимэнүүд занятинуудые үнгэргэхэдэ болохо:

1. Шагнагдаhан рассказай (онтохоной) удхые хөөрэлгэ.
2. Нааданхай (юумэ) зураглан рассказ зохёохо.
3. Сюжетнэ зураг хараад, рассказ зохёохо.
4. Ямар нэгэ ушар тухай рассказ зохёохо.
5. Творческо рассказ зохёолго.

Шагнагдаhан зохёолой удхые хөөрэлгэ. Рассказ гү, али онтохо шагнаад тэрэнэй удхые яарангүй, уран хурсаар, холбоотойгоор багшын туhаламжагүйгөөр үхибүүд хөөрэжэ hураха ёhотой. Занятиhаа урид багша зохёолой удхые шүүмжэлжэ үзэхэ: ямар үгэнүүд, мэдүүлэлнүүдые үхибүүдтэ тайлбарилжа үгэхэ хэрэгтэйб, ямар асуудалнуудые табихаб.

Рассказ хөөрэжэ hурахын тула үхибүүд тэрэнэй удхые hайн ойлгожо абаха ёhотой. Тиихэдэ зохёолой удхаар хөөрэлдөө үнгэргэхэ тон шухала. Багша асуудалнуудые табижа, үхибүүдэй хэр зэргэ ойлгоhониие элирүүлхэ, ойлгоогүй газарыень дахин уншажа үгэхэ, тайлбарилха.

Ахалагша группын үхибүүдые хуби хубяар зохёол хөөрэжэ hургаха: нэгэ үхибүүн эхилхэ, нүгөөдэнь үргэлжэлүүлхэ.

Υхибүүдэй хөөрэлгэдэ сэгнэлтэ үгэхэ: үхибүүн хэр зэргэ рассказай удхые хөөрөөб, туhаламжатайгаар хөөрөө гү, али үгы гү, хэр интонацитайгаар дамжуулааб г.м. нүхэрэйнгөө хөөрөөе үхибүүд сэгнэжэ hураха ёhотой.

Нааданхай, юумэ зураглан хөөрэлгэ. Занятида хэрэглэхэ методическа арганууд: багшын жэшээтэ рассказ, рассказай түсэб табилга, нэгэ ба бүлэг юумэ зураглан хөөрэлгэ.

Хараад, зураглан хөөрэхэ нааданхайнуудые занятиин эхиндэ hайнаар үхибүүдтэ ажаглуулха, тиигээд өөрынгөө рассказ дурадхаха. Υхибүүд багшын рассказ 1 – 2 дахин дабтаха. Һүүлдэнь бэшэ нааданхайнууд тухай рассказ зохёохо.

Зурагай удхаар рассказ зохёолго. «Жэлэй дүрбэн саг», «Зэрлиг амитад» серинүүдhээ сюжетнэ зурагуудые абажа занятинуудта хэрэглэхэ. Зураг хараад, тэрээн дээрэ юун зураатай байнаб, хаана, хэзээ боложо байhан ушар бэ, юундэ тиигэжэ hананаб гэжэ үхибүүн хөөрэхэ.

Зурагаар заняти үнгэргэхэдөө, хэрэглэхэ методическа арганууд:

- Асуудалнууд эли тодо, ойлгосотой байха ёhотой.

Багшын асуудалнууд үхибүүдэй ухаан бодолые хүдэлгэхэ, зураг дээрэхиие хараад, хоорондонь жэшэжэ үзэхэ, харилсаа холбооень олохо, тобшолол гаргаха шадабаритай болгохо ёhотой.

- Багшын жэшээтэ рассказ. Зурагай элдэб фрагментнүүдые зураглан хөөрэхэдөө, хоорондонь холбоотойгоор, удха тааруугаар хөөрэхэ. Рассказайнгаа hүүлдэ богонихоноор бүхэли зураг тухай тобшолол хэхэ. (Υбэлэй саг – гоё гээшэ даа!)

Томонууд сюжетнэ зурагуудhаа гадна жэжэ зурагуудые, открыткануудые занятинуудта хэрэглэхэ. Жэжэ зурагуудаар тусхай занятинуудые үнгэргэхэдэ болохо.

Болоhон ушар тухай рассказ зохёолго. Ахалагша группын үхибүүдые хараhан, үзэhэн юумэн тухайнь рассказ зохёолгожо hургаха. Жэшээнь, булта экскурсида ошоhоноо, hайндэрнүүдые угтаhанаа хөөрэхэ. Υхибүүдэй нэгэ нэгээр өөрынгөө нүхэр, түрэлхид, дуратай нааданхайнууд тухайгаа хөөрэхэдэ болохо.

Творческо рассказуудые үхибүүд зохёожо hураха. Жэшээнь, багша нэгэ темэдэ рассказ хөөрэжэ эхилхэ: «Нэгэтэ Содном хүбүүн абатаяа hархяаг суглуулахаяа ой ошобо. Нэгэ модоной хажууhаа hархяаг тонгойжо абаха гэхэдэнь, тэрэнэй саана юумэн hард-hард гэбэ. Юун байна ааб гэжэ hонирхон харахадань …» (Саашань үхибүүд үргэлжэлүүлнэ).

Багшын дурадхаhан темэдэ өөрынгөө шадалаар рассказ үхибүүд зохёожо hураха ёhотой.

**Уран зохёолнуудтай танилсалга**

Уран зохёолтой танилсалгын занятинуудта хэрэглэхэ методическа арганууд:

- Зохёолтой танилсуулхаhаа урид бэлэдхэлэй хүдэлмэри ябуулха. Номой буланда уншаха номоо табиха. Υхибүүд тэрэ номой зурагуудыень хараха, юун тухай ном бэ гэжэ таажа туршаха.

- Рассказ, онтохон соо хэлэгдэhэн зарим юумэнүүдые харуулха, юундэ хэрэгтэйень ойлгуулха.

- Зохёолой автортай танилсуулха. Уншажа эхилhэнhээ урид зохёолой нэрыень, авторыень нэрлэхэ.

- Зохёол уншаhанайнгаа hүүлдэ тэрэнэй удхаар заабол хөөрэлдөө үнгэргэхэ. Υхибүүдтэ асуудалнуудые табиха.

- Зурагуудые харуулха (бии hаань). Фланелеграф дээрэ геройнуудайнь дүрсэнүүдые харуулхада болохо.

- Υибүүдэй hайшааhан хэhэгүүдые дахин уншахада болохо.

- Багшын гуйлтаар үхибүүд ямар нэгэ ушар тухай хөөрэхэ.

- Зарим хэhэгүүдые ролёор наадахада болохо.

Υхибүүдые уран зохёол hонирхохо, шагнаха, хөөрэхэ дуратайгаар хүмүүжүүлхэ.

**Дүүргэлтэ**

Хүүгэдэй саадhаа үхибүүд hургуулида ерэхэдээ, олон юумэ мэдэhэн, ойлгоhон, тусхай дүй дүршэлтэй ерэхэ ёhотой; багшын ба бэшэ үхибүүдэй хөөрөө анхаралтайгаар шагнаха, асуудалнуудта зүбөөр харюусаха ба асуудалнуудые өөhэдөө табижа шадаха; hанал бодолоо холбоотойгоор, эмхи гуримтайгаар, найруулан дамжуулха; элдэб юумэ (зураг, нааданхай) хараад рассказ зохёохо; шагнаhан зохёолойнгоо удхые хөөрэхэ; шүлэгүүдые сээжээр, уран хурсаар уншаха; оршон тойрон байдал, байгаали, байгаалиин үзэгдэлнүүд, хүнэй ажал, Эхэ орон тухайгаа тусхай мэдэсэнүүдтэй байха.

Эдэ зорилгонууд ехэнхидээ занятинуудта бэелүүлэгдэхэ.Занятинуудаа hайн үрэ дүнтэйгөөр үнгэргэхын тула багша өөрынгөө дүй дүршэлые саг үргэлжэ дээшэлүүлхэ, буряад хэлэн дээрэ газетэ номуудые ходо уншаха, хэлэлгэеэ hайжаруулха, заняти бүхэндэ hайн бэлэдхэл хэхэ уялгатай.

Гадна занятинуудhаа гадуур, үхибүүдэй наадажа, сэнгэжэ, хубсалжа байха үедэ хэлэлгэ хүгжөөлгын хүдэлмэри ябуулхаяа мартахагүй.